Tēnā tātou e hika mā. Tēnā tātou e te Whare. Te Āti Awa, te mana whenua o tēnei wāhi, karanga mai, mihi mai, whakatau mai rā. Ahumairangi te maunga whakahī e tū mai nei, e tū, e tū, e tū. Te moana e haruru nei, Te Whanganui-a-Tara, papaki mai rā, papaki mai rā, papaki mai rā. Tēnā koe, e te Pīka, e pupuri nei i te mauri o tēnei Whare. Ngā mihi nui ki a koe. E ngā mema o te Pāremata, ngā kaipīkau o ngā wawata me ngā tūmanakohanga o te motu, tēnei te mihi atu ki a koutou e hika mā. E ngā Āpiha hoki, ngā kaimahi o te Whare, ka mihi anō hoki ki a koutou. E ngā mana, e ngā reo, e ngā kārangaranga maha, te whānau kua whakawhāiti nei, ngā iwi kua pae nei, koutou i takahi mai te nuku o Te Ika-a-Māui Tikitiki, koutou i raha mai nā i ngā parirau o te manu nui a Ruakapanga kia tau ki ngā tiriti pūkohu o Pōneke ki tēnei karanga whare a te pūngāwerewere, a te rūrū, haere mai, haere mai, haere mai.